বাংলায় কাজ, উপযুক্ত পারিশ্রমিক—সবুজ সাথী সাইকেল গড়ছেন বিহারীরা

ওয়েব ডেস্ক: বাংলায় মিলছে কাজ, মিলছে উপযুক্ত পারিশ্রমিক—এই কারণেই বিহার (Bihar) থেকে এসে পশ্চিমবঙ্গে (West Bengal) কাজ করছেন বহু যুবক। পশ্চিমবঙ্গ সরকারের ‘সবুজ সাথী’ (Sabuj Sathi) প্রকল্পের সাইকেল তৈরির কাজেই যুক্ত রয়েছেন তাঁরা।

প্রায় এক দশক ধরে রাজ্য সরকারের উদ্যোগে বিদ্যালয়ের ছাত্রছাত্রীদের মধ্যে সবুজ সাথী সাইকেল বিতরণ করা হচ্ছে। সেই সাইকেল তৈরির গুরুত্বপূর্ণ কাজের দায়িত্বে রয়েছেন বিহারের বিভিন্ন জেলার যুবকেরা। ঠিকাদারদের তত্ত্বাবধানে তাঁরা বাংলায় এসে কাজ করছেন এবং উপযুক্ত মজুরি পাওয়ায় খুশিও তাঁরা।

আরও পড়ুন: শনিবার থেকেই শুরু শুনানি পর্বের প্রক্রিয়া, কারা নোটিস পাবেন?

পশ্চিম মেদিনীপুর জেলার নারায়নগড় ব্লকের মকরামপুর এলাকায় এক ছাদের নিচে বসে প্রতিদিন টায়ার, টিউব, রিম, বেলসহ বিভিন্ন যন্ত্রাংশ জুড়ে সাইকেল তৈরি করছেন তাঁরা। একজন কর্মী দিনে গড়ে কুড়িটিরও বেশি সাইকেল ফিটিং করেন। প্রতিমাসে ঠিকা চুক্তিতে কাজ করে প্রত্যেকেই পাচ্ছেন কয়েক হাজার টাকা, যা দিয়েই চলছে তাঁদের সংসার।

উল্লেখ্য, পশ্চিমবঙ্গে কর্মসংস্থানের অভাব নিয়ে প্রায়ই প্রশ্ন উঠেছে। অভিযোগ রয়েছে, কাজের সন্ধানে বাংলার পরিযায়ী শ্রমিকদের ভিন রাজ্যে যেতে হয়। তবে বিহারী যুবকদের দাবি, তাঁরা আগেও বাংলায় কাজ করেছেন এবং এবারও সরকারি প্রকল্পের আওতায় স্থায়ী কাজ পেয়েছেন। ঠিকাদারের অধীনে কাজ করলেও পারিশ্রমিক নিয়ে কোনও অসন্তোষ নেই তাঁদের।

আগামী কয়েকদিনের মধ্যেই রাজ্যজুড়ে সবুজ সাথী সাইকেল বিতরণ শুরু হবে। তার আগে চূড়ান্ত ব্যস্ততা এই সাইকেল প্রস্তুতকারীদের মধ্যে। এক থেকে দেড় মাস ধরে নিরবচ্ছিন্নভাবে কাজ শেষ করেই তাঁরা আবার ফিরে যাবেন নিজেদের রাজ্যে।

স্বাভাবিকভাবেই এই ছবি কর্মসংস্থানের এক ভিন্ন দিশা দেখাচ্ছে। পড়শি রাজ্য বিহার থেকে কয়েকশো কিলোমিটার পথ পাড়ি দিয়ে বাংলায় এসে কাজ পেয়েছেন বহু যুবক। উপযুক্ত বেতন ও কাজের পরিবেশে সন্তুষ্ট তাঁরা—এমনটাই জানাচ্ছেন সংশ্লিষ্টরা।